Szokatlan partnerrel léphet együttműködésre a Toyota?
Egyre több jel utal arra, hogy a Toyota megvalósítja a „három fivér” álmát, és testvért fejleszt a GT86 és a GR Supra sportmodellek mellé. A séma adott, de az együttműködő partner igazi meglepetés lehet…

Ha a Toyota középmotoros, hátsókerék-hajtású sportautót szeretne fejleszteni, nem sok kompetens partnert talál az autóiparban. Tada Tecuja mind közül a legnevesebbel szeretne együttműködni – kérdés, hogy komolyan beszélt-e, amikor erről a közelmúltban faggatták.
A Toyota pár hete a Japán keleti részén, Mijagi prefektúrában szervezett menetpróbát ázsiai újságírók számára. A vendégek a márka új zászlóshajóját, az A90 GR Suprát próbálhatták ki zárt körpályán, és ahogy az ilyenkor lenni szokott, a projekt több kulcsszereplője, így maga Tada Tecuja főmérnök is részt vett a programon. Tada-szan nem csak az új Suprát adta a világnak, az ő nevéhez fűződik a GT86 visszatérése is. Logikus következtetés, hogy amennyiben a Toyota még egy sportautót szeretne építeni, azt is az ő gondjaira bíznák.
Ezzel kapcsolatban mélyen hallgatnak a gyár hivatalos kommunikációs csatornái, noha a háromlépcsős sportprogramot maga Tojoda Akio cégelnök is szorgalmazza (ő nevezte el a kupétriót „három fivérnek”). Az imént említett tesztprogramon azonban a Toyota első számú sportautó-specialistája megdöbbentő információt osztott meg az autoindustrya újságíróival.
Az szinte bizonyosnak látszik, hogy a Toyota a közeljövőben nem fog önállóan sportautó gyártásába fogni. Mivel nem ez a márka elsődleges kompetenciája, túl sok időt és erőforrást venne igénybe a fejlesztés. Arról nem is beszélve, hogy egy rétegmodelltől várható eladási darabszámok mellett bajosan lehetne nyereséges a projekt, márpedig a részben vagy teljesen elektromos hajtásláncok fejlesztésétől aligha fog forrásokat elvonni a gyár, hogy egy veszteséges modellt finanszírozzon.
Ahogy tehát a Celicát helyettesítő GT86 kupét, majd a hamvaiból feltámasztott GR Suprát is kompetens partnerek bevonásával valósította meg gyorsan és költséghatékonyan a Toyota, ugyanúgy a legendás középmotoros modellnek, az MR2 roadster utódának is akkor volna esélye a visszatérésre, ha egy, a középmotoros, hátsókerék-hajtású autók terén élő tapasztalattal bíró gyártóval közösen fognak hozzá a munkához.
Ilyenekből pedig nem sok van a világon. Tada Tecujának azonban a jelek szerint már megvan a választottja: amikor fülöp-szigeteki újságírók arról faggatták, kivel tudná elképzelni az együttműködést, egyetlen szóval válaszolt: „a Porschéval”.
Ez meglepő, de nem irracionális választás. Belső források szerint a Toyota eleve a német márka belépő típusát, a Caymant tekintette mércének a Supra fejlesztése során, így mérnökei vélhetően mélyrehatóan ismerik a típust, egy esetleges MR2-projektet nem a nulláról kellene kezdeniük. Ugyanakkor felmerül a kérdés: pontosan hová is pozícionálná harmadik sportautóját a Toyota? Azt már korábban leszögezte Tada-szan, hogy a GT86 alatt nincs hely még egy modellnek. Eredetileg a meglévő két sportautó közé képzelték volna el a középmotoros típust, ám ha valóban a Porschéval lép együttműködésre a Toyota, valószínűbb, hogy a GR Supra fölé tagozódik majd be az újdonság – kivéve, ha a német partner szükségét látja egy kompakt belépőmodell bevezetésének saját palettáján.
Mindez persze egyelőre csupán reményteljes találgatás; az sem kizárható, hogy Tada-szan csupán megelégelte a folyamatos nyaggatást, és tréfának szánta a választ. Ha mégsem, arról várhatóan hónapokon belül újabb híreket kaphatunk.

